Zuma ontken hy het 'paleis in Dubai' | Maroela Media
Die presidensie het Sondag mediaberigte ontken dat pres. Jacob Zuma "'n paleis in Dubai" in die Verenigde Arabiese Emirate (VAE) besit.
Bongani Ngqulunga, woordvoerder van die president, het in 'n verklaring gesê 'n berig in vandag se Sunday Times oor Zuma se beweerde Dubai-paleis is 'n versinsel. "Pres. Zuma besit geen eiendomme buite Suid-Afrika nie en het niemand versoek om vir hom eiendom in die buiteland te koop nie. Die president het ook geen van die beweerde e-posse ontvang of gesien nie en dra geen kennis daarvan nie," het Ngqulunga gesê.
Sunday Times het vroeër berig Zuma se vriende, die skatryk en invloedryke Gupta-familie, het vir hom 'n luukse Dubai-herehuis gekoop. "En een van Zuma se nabygeleë bure in die eksklusiewe omheinde landgoed is niemand anders nie as Zimbabwe se president Robert Mugabe," het die koerant berig. "Zuma se huis is Villa L35 in Lailakstraat in Emirates Hills, wat geken word as die duurste woonbuurt in 'n stad só spoggerig dat die plaaslike polisie met Bugatti's ry."
Volgens die koerant het Zuma se huis tien slaapkamers, 13 badkamers, 'n dubbele stel trappe, nege onthaalkamers en ruimte vir 11 motors. Die huis is binne glo met marmer, mosaïek en goud afgewerk.
"Gedurende Sunday Times se ondersoekende reis na Dubai verlede jaar, het verskeie onafhanklike bronne aan die koerant gesê die Guptas het in 2015 vir Zuma 'n aftreehuis van R330 miljoen in Emirates Hills gekoop, dieselfde jaar wat Duduzane Zuma [Zuma se seun] 'n woonstel vir R18 miljoen in die Burj Khalifa gekoop het."
Die koerant beweer hul bronne sluit sakemanne met maatskappye of huise in Dubai, senior ANC-beamptes en mense naby aan Zuma se familie in.
"Die koerant kon destyds egter net bevestig dat die Guptas die huis gekoop het en Duduzane die Burj Khalifa-woonstel gekoop het. Die feit dat die huis vir Zuma gekoop is, is nou klaarblyklik in die gelekte Gupta e-posse bevestig."
Sunday Times het verlede week berig twee briewe wat Tony Gupta eerste aan Ashu Chawla, Sahara se uitvoerende hoof, en daarna aan Duduzane gestuur het, suggereer skynbaar dat Zuma van plan is om na Dubai te emigreer. Albei briewe is aan Sheikh Mohammed bin Zayed Al Nahyan, die kroonprins van die VAE, geadresseer en lyk soos 'n konsepbrief wat namens Zuma geskryf is en deur hom onderteken moes word. Sunday Times het berig 'n derde brief het intussen aan die lig gekom wat die villa Zuma se huis noem.
"Ek is bly om jou in te lig dat my familie besluit het om die VAE, en spesifiek Dubai, 'n tweede tuiste te maak en ons het reeds 'n woning in Emirates Hills (Villa no. L35, Lailakstraat no. 1) bekom. Dit sal vir my en my familie 'n groot eer wees om jou begunstiging te kry rondom ons voorgestelde verblyf in die VAE, veral rondom veiligheidskwessies, aangesien my seun en die familie redelik baie in en uit die VAE sal reis," het die derde brief glo gelui.
Waar'n ROKIE is is daar 'n VUURTJIE…!!!!(sic)
Natuurlik is hy weer reg. Dis net 'n huisie. Wag tot julle sy paleis sien… maar hulle doen nog net eers so bietjie opknappingswerk en dan…
te pragtig. Google maps sê dit is Of -35 Lailak 2 Street – Emirates Hills – Dubai – UAE OF dit is 35 Lailak 3 Street – Emirates Hills – Dubai – UAE. beide so pragtig soos ander…….
wat ek nie verstaan nie, is dat Zuma so openlik heul met 'n familie Indiërs. Watse Black Economic Empowerment is dit? En voordat iemand my reghelp met "Indiërs word ook beskou as swart", kan ek net inlig dat ek weet van talle gevalle waar Indiërs en Kleurlinge wat werk soek, se aansoeke afgekeur is met die rede "sorry you are not black enough". Wat ek ook nie verstaan nie, is dat die Zuma blykbaar OK is daarmee dat die Guptas se regsverteenwoordiger 'n wit Afrikaanse man is. Hy stam waarskynlik nog van Jan van Riebeeck se mense af en met… Lees meer »